Paspoorte binnekort by banke beskikbaarArgieffoto Malusi Gigaba, minister van binnelandse sake, het Woensdag gesê ŉ projek om paspoorte aan bankkliënte uit te reik sal vandeesmaand by Nedbank op die proef gestel word. Indien die proeflopie goed afloop, sal die projek vanaf volgende jaar by alle banke in werking gestel word. Gigaba het Woensdag saam met die departement se direkteur-generaal, Mkhuseli Apleni, Standard Bank en Eerste Nasionale Bank (ENB) se hoofkantore in Johannesburg besoek om die vordering met die uitreiking van slimkaarte by die twee instansies waar te neem. Die twee banke het 2 000 slimkaarte aan werknemers uitgereik sedert Augustus. Die slimkaart-veldtog is vroeër vanjaar deur die departement van stapel gestuur om die gewone groen ID-boeke te vervang. Standard Bank, Nedbank en ENB het ŉ memorandum van ooreenkoms met die departement onderteken om te help om die projek van stapel te stuur. Die stelsel is getoets deur die kaarte heel eerste aan werknemers uit te reik voordat dit vir die banke se kliënte beskikbaar gestel sal word. Volgens Gigaba is die departement in gesprek met Absa om dié bank ook aan boord te kry. Hy het gesê die departement beplan om binne die volgende vyf jaar heeltemal met groen ID-boeke weg te doen. “Dit is ŉ ambisieuse belofte, maar ons is toegewyd. Dit is ŉ enorme proses en ons is gedwing om buite die boks te dink deur die banke aan boord te kry,” het hy gesê. Die departement ondersoek ook die moontlikheid dat leerders wat aan bepaalde vereistes voldoen by hul skool vir slimkaarte kan aansoek doen eerder as om na ŉ binnelandsesake-kantoor te gaan.